Francois van Coke deel hartseer nuus | Maroela Media
Ringo van Coke was 'n bekende gesig onder Van Coke se aanhangers. Foto: Francois van Coke/Facebook
Die rock-sanger Francois van Coke het Maandagoggend op sosiale media die hartseer nuus gedeel dat sy geliefde bulhond, Ringo van Coke, Sondag dood is aan 'n hartaanval.
"Ons is so hartseer. Ons kind, vriend en lojale metgesel is gister oorlede," het Van Coke in 'n hartroerende boodskap op sosiale media geskryf. "Ringo van Coke het gister 'n hartaanval gehad en was dadelik weg."
Ringo, wat in September vyf jaar oud geword het, is die inspirasie vir die reël "ons het 'n hond, ons het 'n huisie" uit Van Coke en Karen Zoid se treffer, "Toe vind ek jou". Ringo is ook die gesig vir Van Coke se aanlynwinkel en produkte en die ster van die musiekvideo vir Van Coke se enkelsnit "My hart".
"Niks sal hom ooit kan vervang nie. Hy was baie meer as 'n hond en het so baie gedoen in sy kort lewe. Ek gaan elke dag aan hom dink as ek die Van Coke-logo sien en gaan oor hom sing totdat ek doodgaan. Want ons het nou net 'n huisie, sonder 'n hond," het Van Coke op Instagram gesê.
"Ek kan nie glo hy is weg nie. Ons gaan hom so baie mis. Ek en Lau kan nie ophou huil nie. Ek wens Alex [Van Coke se dogter] kon meer tyd met hom spandeer, sy was klaar so lief vir hom."
Francois en Lauren se dogtertjie, Alex Lila, saam met Ringo. Foto: Francois van Coke/Instagram
Van Coke het aan Maroela Media gesê Ringo was 'n sieklike babahondjie, maar dat dit die laaste paar jaar goed gegaan het met sy gesondheid.
"Ek het teruggekom huis toe van 'n paar vertonings in Gauteng. Ons het die middag uitgehang en ek het vir hom die bal gegooi en vir hom borrels geblaas – hy was mal daaroor om met die borrels te speel. Hy het in die voortuin gaan staan en skielik net begin wieg en omgeval," het Van Coke gesê.
Volgens Van Coke het hy en sy vrou, Lauren Badenhorst, met Ringo na die veearts gejaag, maar die twee adrenalieninspuitings wat hulle hom in sy hart gegee het, het hom nie bygebring nie.
"Ringo se invloed op my en my aanhangers is groter as wat ek besef het – die ondersteuning wat ons ontvang is oorweldigend," het Van Coke gesê.
Kyk hier na die video vir "My hart".
Jammer om te hoor van jou Ringo! Weet hoe dit voel!
Ag nee!! Jissie, mens raak so lief vir jou viervoetige kinders!
So jammer om te hoor van julle honde-kind/vriend wat julle verloor het….
Jammer vir die eienaar. Ek het altyd 'n hond gehad. Twee jaar gelede is my hond dood. Ek stry elke dag daarteen om te swig en weer 'n hond aan te skaf. Ek het my voorgeneem nie weer nie. Ek raak te geheg aan die diere. Is mal oor honde, maar nie weer nie. Ek tjank nog steeds.
Komaan mm die is mos nou nie nuus nie…n bekende se troeteldier is dood…so what…van my troeteldiere is ook al dood…die lewe gaan seker oor bietjie meer as net dit….(voor ek gekruisig word, ek is n diereliefhebber, ek dink net nie die is noemenswaardig nuus nie)